b'\n_START_ARTICLE_\nBlue Ridge Parkway\n_START_PARAGRAPH_\nBlue Ridge Parkway er en natursk\xc3\xb8n vej gennem Blue Ridge Mountains i det \xc3\xb8stlige USA. Vejen g\xc3\xa5r fra Cherokee, North Carolina i syd til Rockfish Gap n\xc3\xa6r Waynesboro, Virginia i nord. Vejen, der er 755 kilometer lang (469 miles), forbinder de to nationalparker Great Smoky Mountains National Park og Shenandoah National Park. Selve vejen og de allern\xc3\xa6rmeste omgivelser, er i sig selv en nationalpark, og dette g\xc3\xb8r den til verdens l\xc3\xa6ngste og smalleste nationalpark.\n_START_SECTION_\nVejen\n_START_PARAGRAPH_\nArbejdet med at anl\xc3\xa6gge vejen begyndte som et besk\xc3\xa6ftigelsesprojekt i midten af 1930\'erne, helt bestemt i den 11. september 1935, hvor man begyndte at arbejde p\xc3\xa5 vejen n\xc3\xa6r Cumberland Knob i North Carolina. Vejens egentlige "grundl\xc3\xa6ggelsesdato er dog f\xc3\xb8rst den 30. juni 1936, da kongressen autoriserede projektet. Ved samme lejlighed fik vejen sit nuv\xc3\xa6rende navn; indtil da havde den v\xc3\xa6ret kaldt Appalachian Scenic Road. Det tog 52 \xc3\xa5r at g\xc3\xb8re vejen f\xc3\xa6rdig, idet den sidste str\xc3\xa6kning ved Grandfather Mountain i North Carolina, f\xc3\xb8rst blev f\xc3\xa6rdiggjort i 1987. P\xc3\xa5 det tidspunkt havde man blandt andet bygget 27 tunneller, hvoraf de 26 ligger i North Carolina og en i Virginia. Hertil kommer 168 broer, og 6 viadukter._NEWLINE_Vejens h\xc3\xb8jeste punkt ligger 1.853 meter over havet, ved milepost 431, t\xc3\xa6t ved vejens sydlige afslutning, og vejen ligger gennemsnitligt ca. 1.000 meter over havet. Beliggenheden, og det forhold at der ikke udf\xc3\xb8res vedligeholdelsesarbejde, herunder snerydning om vinteren, betyder, at dele af vejen ofte er lukket det meste af vinteren fra november til april. Nogle str\xc3\xa6kninger af vejen er lukkede med j\xc3\xa6vne mellemrum, p\xc3\xa5 grund af \xc3\xb8del\xc3\xa6ggelser for\xc3\xa5rsaget af jordskred, oversv\xc3\xb8mmelser m.v. Dette var fx tilf\xc3\xa6ldet efter orkanerne i 2004 og 2005._NEWLINE_Vejen er ikke forbundet med st\xc3\xb8rre motorveje eller andre st\xc3\xb8rre veje, hvilket betyder, at der er forholdsvis roligt p\xc3\xa5 vejen, selv om der er mange g\xc3\xa6ster i s\xc3\xa6sonen. I 2004 blev vejen bes\xc3\xb8gt af n\xc3\xa6sten 18 millioner g\xc3\xa6ster, der gennemk\xc3\xb8rte st\xc3\xb8rre eller mindre dele af denne. En medvirkende \xc3\xa5rsag til at det er forholdsvis roligt er ogs\xc3\xa5, at den maksimalt tilladte hastighed p\xc3\xa5 vejen er 45 miles (72 km), i timen og flere steder er hastighedsgr\xc3\xa6nsen nede p\xc3\xa5 35 miles (56 km) eller endog 30 miles (48 km) i timen._NEWLINE_I n\xc3\xa6rheden af vejen ligger nogle st\xc3\xb8rre byer, blandt andre Waynesboro og Roanoke i Virginia, samt Boone og Asheville i North Carolina. Fra vejen er der ved milepost 355 adgang til det h\xc3\xb8jeste bjerg i det \xc3\xb8stlige USA, Mount Mitchell, der er 2.037 meter h\xc3\xb8jt.\n_START_SECTION_\nPlante- og dyreliv\n_START_PARAGRAPH_\nLangs vejen findes et rigt planteliv, blandt andet med korneltr\xc3\xa6er og rododendron, eg, hickory og asketr\xc3\xa6er, foruden masser af buske og andre planter. I de h\xc3\xb8jereliggende dele af Blue Ridge Mountains findes ogs\xc3\xa5 mange gran- og andre n\xc3\xa5letr\xc3\xa6er._NEWLINE_Ogs\xc3\xa5 dyrelivet er rigt i Blue Ridge Mountains og langs Blue Ridge Parkway. Mere end 50 forskellige arter af pattedyr, heriblandt sorte bj\xc3\xb8rne som de st\xc3\xb8rste, over virginiahjort og b\xc3\xa6vere til spidsmus, som de mindste._NEWLINE_Mere end 150 forskellige fugle, blandt disse hejrer, engl\xc3\xa6rker, sp\xc3\xa6tmejser, isfugle og flere arter af sangere, og ogs\xc3\xa5 den sj\xc3\xa6ldne vandrefalk yngler langs vejen. Krybdyr findes ogs\xc3\xa5 i form af 22 arter af slanger, heraf to giftige arter nemlig mokkasinslange og skov-klapperslange og 7 arter af skildpadder, fx snapskildpadde og flere \xc3\xb8gler. I floder, s\xc3\xb8er og mindre vandhuller findes mange arter af fisk, padder og s\xc3\xa5 er der mange forskellige arter af insekter.\n_START_SECTION_\nSkyline Drive\n_START_PARAGRAPH_\nI den nordlige ende af vejen begynder Shenandoah National Park. Gennem denne park g\xc3\xa5r vejen Skyline Drive, der er en forl\xc3\xa6ngelse af Blue Ridge Parkway. Den begynder ved Rockfish Gap, og str\xc3\xa6kker sig ca. 170 km nordp\xc3\xa5 til Front Royal i Virginia. I mods\xc3\xa6tning til Blue Ridge Parkway, skal der betales en beskeden afgift for at k\xc3\xb8re p\xc3\xa5 Skyline Drive.'